17 Mme Faro a tswelela a bua le Josefa a re: “Bona, mo torong ya me ke ne ke eme fa lotshitshing lwa noka ya Nile. 18 Mme ga tlhatloga dikgomo di le supa tse di nonneng e bile di le dintle di tswa mo nokeng ya Nile, mme tsa simolola go fula mo gare ga bojang jwa Nile.+ 19 Mme bona, ga bo go le dikgomo tse dingwe di le supa di tlhatloga morago ga tsone, di le mekodue di le maswe thata e bile di bopame.+ Ga ke ise ke bone tse di maswe jaaka tsone mo lefatsheng lotlhe la Egepeto. 20 Mme dikgomo tse di bopameng tse di maswe tsa simolola go ja dikgomo tsa ntlha tse supa tse di nonneng.+ 21 Ka jalo tseno di ne tsa tsena mo dimpeng tsa tsone, mme le fa go ntse jalo go ne go ka se ka ga itsiwe gore di ne di tsene mo dimpeng tsa tsone, e re ka ponalo ya tsone e ne e le maswe fela jaaka kwa tshimologong.+ Foo ka thanya.